পরপর তিন ধার্য তারিখে মামলার বাদী আদালতে উপস্থিত না হওয়ায় ঢাকা মহানগর হাকিম এস কে এম তোফায়েল হাসান বুধবার মামলাটি ফৌজদারী কার্যবিধির ২৪৭ ধারায় খারিজ করে দেন। একই সাথে বিবাদীদের মামলার অভিযোগ থেকে  অব্যাহতির আদেশ দিয়েছেন।    এ সময় মাহমুদুর রহমানসহ মামলার অপর দুই আসামি পত্রিকাটির প্রকাশক আলহাজ হাসমত আলী ও প্রতিবেদক এম আব্দুল্লাহ আদালতে হাজির ছিলেন।    মাহমুদুর রহামানের পক্ষে মামলাটি শুনানি করেন ঢাকা বারের সাবেক সভাপতি অ্যাডভোকেট সানাউল্লাহ মিয়া, মিয়া খোরশেদ আলম, বেলাল হোসেন জসিম, মোসলেহ উদ্দিন জসিম ও জয়নুল আবেদীন মেজবাহ।    উল্লেখ্য, ২০০৯ সালের ৩০ ডিসেম্বর বঙ্গবন্ধু ফাউন্ডেশনের সভাপতি অ্যাডভোকেট মশিউর মালেক মামলাটি দায়ের করেন। মামলায় অভিযোগ করা হয়, ২০০৯ সালের ১৭ ডিসেম্বর দৈনিক  আমার দেশ পত্রিকায় প্রকাশিত সংবাদে অভিযোগ করা হয়, সিলেটের সুমাই গ্যাস ক্ষেত্রে গ্যাসের কমপ্রেসার স্থাপনের জন্য ৩৭০ কোটি টাকার কাজ বিনা টেন্ডারে পাইয়ে দিতে মার্কিন তেল কোম্পানি সেভরনের কাছ থেকে ৫ মিলিয়ন ডলার বা ৩৫ কোটি টাকা ঘুষ নিয়েছেন সজিব ওয়াজেদ জয় ও জ্বালানি উপদেষ্টা তৌফিক-ই-ইলাহী চৌধুরী।